L 28/10
SL
Uradni list Evropske unije
31.1.2023
(61)
Kar zadeva ribolovne možnosti za snežne morske pajke (Chionoecetes spp.) na območju Svalbarda, je s Pogodbo z dne 9. februarja 1920, ki se nanaša na Spitsbergen (Svalbard) (v nadaljnjem besedilu: Pariška pogodba iz leta 1920), vsem njenim pogodbenicam zagotovljen enak in nediskriminatoren dostop do virov okoli Svalbarda, kar velja tudi za ribolov.
Stališče Unije glede tega dostopa do ribolova snežnega morskega pajka v epikontinentalnem pasu okoli Svalbarda je opredeljeno v več verbalnih notah Norveški, zadnje so datirane 26. februar 2021, 28. junij 2021 in 1. avgust 2022.
Da bi bilo izkoriščanje snežnega morskega pajka okoli Svalbarda skladno s takimi nediskriminatornimi pravili upravljanja, kot jih lahko določi Norveška, pod suverenostjo in jurisdikcijo katere je to območje v skladu z zadevnimi določbami Konvencije Združenih narodov o pomorskem mednarodnem pravu in Pariške pogodbe iz leta 1920, je primerno določiti število plovil, ki jim je dovoljeno izvajati ta ribolov.
Dodelitev teh ribolovnih možnosti državam članicam je omejena na leto 2023.
Opozoriti je treba, da so v Uniji za zagotavljanje skladnosti z veljavno zakonodajo odgovorne predvsem države članice zastave.
(62)
Kar zadeva ribolovne možnosti za trsko v vodah Svalbarda, je s Pariško pogodbo iz leta 1920 vsem njenim pogodbenicam zagotovljen enak in nediskriminatoren dostop do virov okoli Svalbarda, kar velja tudi za ribolov.
Svet bi moral zato določiti kvoto Unije za trsko v vodah Svalbarda in mednarodnih vodah podobmočja ICES 1 in razdelka ICES 2b na podlagi referenčnega TAC severovzhodne arktične trske in zgodovinskih ribolovnih pravic Unije.
V skladu s političnim dogovorom med Unijo in Norveško v zvezi z ribolovom na podobmočjih ICES 1 in 2 z dne 29. aprila 2022 bi morala Norveška v svoji zakonodaji določiti kvoto trske za plovila Unije, ki lovijo trsko v vodah Svalbarda, v višini 2,8274 % referenčnega TAC, kar ustreza tudi pravicam Unije na podlagi Pariške pogodbe iz leta 1920.
Glede na razprave v teku o izvajanju političnega dogovora med Unijo in Norveško je primerno, da Unija za prvo četrtletje leta 2023 določi začasno kvoto Unije za trsko v vodah Svalbarda in mednarodnih vodah podobmočja ICES 1 in razdelka ICES 2b.
Raven navedene začasne kvote Unije bi bilo treba ob upoštevanju zgodovinskega deleža Unije za trsko v vodah Svalbarda določiti v višini 3 907 ton.
Norveška poleg tega namerava v svoji zakonodaji za obdobje od 1. januarja do 31. marca 2023 določiti začasno kvoto za Unijo za trsko v vodah Svalbarda na navedeni ravni.
Državam članicam bi bilo treba začasne kvote dodeliti v skladu s Sklepom Sveta 87/277/EGS (16) ob upoštevanju prilagoditev, potrebnih zaradi izstopa Združenega kraljestva iz Unije ter razmerja med ravnjo začasne kvote Unije in deležem Unije v staležu.
(63)
V skladu z izjavo Unije, ki je naslovljena na Bolivarsko republiko Venezuelo, o odobritvi ribolovnih možnosti v vodah Unije za ribiška plovila, ki plujejo pod zastavo Venezuele v izključni ekonomski coni ob obali Francoske Gvajane (17), je treba določiti ribolovne možnosti za hlastača, ki so Venezueli na voljo v vodah Unije.
(64)
Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila v zvezi z dovoljenjem posameznim državam članicam za upravljanje dodelitev ribolovnega napora v skladu s sistemom kilovatnih dni, za dodelitev dodatnih dni na morju za dokončno prekinitev ribolovnih dejavnosti in večjo prisotnost znanstvenih opazovalcev ter za določitev oblik tabel za zbiranje in sporočanje informacij glede prenosa dni na morju med ribiškimi plovili, ki plujejo pod zastavo države članice.
Komisija bi morala ta pooblastila izvajati v skladu z Uredbo (EU) št.
182/2011 Evropskega parlamenta in Sveta (18).
(16) Sklep Sveta 87/277/EGS z dne 18. maja 1987 o dodelitvi možnega ulova trsk na območju Spitsbergena in Bear Islanda ter na razdelku 3M, kakor je opredeljeno v Konvenciji NAFO (UL L 135, 23.5.1987, str. 29).
(17) Sklep Sveta (EU) 2015/1565 z dne 14. septembra 2015 o odobritvi, v imenu Evropske unije, Izjave o odobritvi ribolovnih možnosti v vodah EU za ribiška plovila, ki plujejo pod zastavo Bolivarske republike Venezuele v izključni ekonomski coni ob obali Francoske Gvajane (UL L 244, 19.9.2015, str. 55).
(18) Uredba (EU) št.
182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).